Kinderoppasser vas vir poging tot moordArgieffoto Die polisie in KwaZulu-Natal het ŉ kinderoppasser in hegtenis geneem nadat sy na bewering Woensdagaand die drie maande oue baba na wie sy moes omsien, aangerand en gewurg het. Kapt. Nqobile Gwala, woordvoerder van die polisie, het gesê die ma van die baba het gister haar kind in die sorg van ŉ 24-jarige kinderoppasser in Umlazi gelos terwyl sy deur die dag moes werk. Met haar aankoms by die huis gisteraand, het sy haar huilende baba met ŉ hoë liggaamstemperatuur aangetref. Die ma het rondgevra en toe gehoor dat die kinderoppasser haar baba glo aangerand en gewurg het. Volgens Gwala het die vrou die voorval by die plaaslike polisie aangemeld waarna ŉ saak van poging tot moord aanhangig gemaak is. Die baba is na ŉ hospitaal gehaas en die babaoppasser is in hegtenis geneem. Die verdagte sal na verwagting binnekort in die Umlazi-landdroshof verskyn.